钦定古今图书集成/明伦汇编/闺媛典/第345卷 > 《舒姑泉赋》〈以记云舒氏女化为泉为韵〉浩虚舟
## 钦定古今图书集成/明伦汇编/闺媛典/第345卷 > 《舒姑泉赋》〈以记云舒氏女化为泉为韵〉浩虚舟

“漂水之上，盖山之前。昔有处女，化为澄泉。瞻风而艳
色如在，责实而寒流宛然。原夫旷别幽室，暗悲韶年。
顾容华之莫守，望世人而都捐。俨弱质以徐求，颜犹
灼灼；委贞姿而色动，声已涓涓。眷恋无心，凄凉故地。
念婵娟之可惜，惊变化而殊异。俯视清流，托诚幽意。
陈翫习而斯在，庶精魂之能记。”素鳞赪尾，浑非旧日
“之容；急管繁弦，徒尽生平之志。”既而水府潜处，幽冥
既分，凝情而烟敛寒色，冶态而波生细文。泛浮影于
中流，遥疑袅袅；逗鸣湍于别派，远若沄沄。由是鳞甲
与游，绮罗长阻。迷绿沼之回复，忘红楼之处所。源通
湘渚，写幽恨于灵妃；流达汉皋，导春心于游女。净色
含虚，清辉皎如。云飘飖以香起，苔斓斑而锦舒。浦水
光摇，似动横波之末；崖莎风靡，如存鬓发之馀。想夫
纨质已销，阴灵未谢。濯衣彩于花昼，洗镜光于月夜。
泠泠不浊，殊画地而俄成；潏潏无穷，类拜井而潜化。
且静而清者水之宜，柔而顺者女之为。忆朱颜之婉
娩，柔碧溜之逶迤。浮沬粉聚，悬流泪垂。泛萍藻而翠
翅碧落，动菰蒲而绿带参差。及夫乱草丰茸，古墟荒
毁，杂泥沙之汨没，蔽音容之妖靡。至今闾里之人，空
传其名氏。